លោក ​ហ៊ុន សែន ប្រធាន​អាស៊ាន​មកដល់​អាមេរិក​ និង​ត្រៀម​ប្រជុំ​ជាមួយ​លោក​ Biden ​និង​មេដឹកនាំ​អាស៊ាន
លោក ស្រ៊ី ថាមរ៉ុង រដ្ឋមន្ត្រី ប្រតិភូ​អមនាយក​រដ្ឋមន្ត្រី ថ្លែង​ប្រាប់​អ្នក​សារព័ត៌មាន​មុន​ចេញ​ដំណើរ​ថា​នឹង​មិន​មាន​ជំនួប​ទ្វេភាគី​រវាង​លោក ហ៊ុន សែន និង​ប្រធានាធិបតី​អាមេរិក ដាច់​ដោយ​ឡែក​ឡើយ។
វ៉ាស៊ីនតោន — លោកនាយករដ្ឋមន្រ្តី ហ៊ុន សែន នៃប្រទេសកម្ពុជាបានអញ្ជើញមកដល់រដ្ឋធានីវ៉ាស៊ីនតោនហើយដើម្បីត្រៀមចូលរួមក្នុងកិច្ចប្រជុំកំពូលពិសេសអាមេរិក-អាស៊ាន នៅថ្ងៃទី១២–១៣ ខែឧសភាក្នុងឋាន:ជាប្រធានអាស៊ានដែលលោកប្រធានាធិបតី អាមេរិក Joe Biden (ចូ បៃដិន) បានអញ្ជើញនិងត្រៀមទទួលស្វាគមន៍លោក ដូចជាមេដឹកនាំអាស៊ានផ្សេងទៀត។ លោកនាយករដ្ឋមន្ត្រី ហ៊ុន សែនបានប្រកាសសារជាអក្សរអំពីដំណើររបស់លោក និងសារសំឡេងតាមទំព័រហ្វេសប៊ុកថា លោកគ្រោងនឹងអញ្ជើញមកដល់រដ្ឋធានីវ៉ាស៊ីនតោន នៅម៉ោង៥:៣០នាទីល្ងាចថ្ងៃទី១០ ខែឧសភា បើគ្មានអ្វីជាការប្រែប្រួល ក្រោយពេលចុះចាក់សាំងនៅកូរ៉េខាងត្បូង និងបន្តហោះទៅកាន់រដ្ឋ Alaska សហរដ្ឋអាមេរិកនោះ។ ក្រុមមន្ត្រីអាមេរិកនិងអាស៊ាន បានបង្ហាញឱ្យដឹងថា បញ្ហាជាច្រើននឹងត្រូវពិភាក្សាក្នុងកិច្ចប្រជុំកំពូលដែលកំពុងរង់ចាំមេដឹកនាំអាស៊ានរួមទាំង លោកហ៊ុន សែន ជាប្រធានដើម្បីពិភាក្សាជាមួយលោកប្រធានាធិបតី Joe Biden នោះគឺរាប់ទាំងបញ្ហា អ៊ុយក្រែន ដែលរុស្ស៉ីកំពុងចូលឈ្លានពាន បញ្ហាវិបត្តិនៅមីយ៉ាន់ម៉ា បញ្ហាពាណិជ្ជកម្ម បញ្ហក្របខណ្ឌឥណ្ឌូប៉ាស៊ីហ្វិក និងបញ្ហាការគំរាមកំហែងរបស់ចិនទាក់ទងនឹងវិវាទសមុទ្រចិនខាងត្បូងជាដើម។ ហើយបញ្ហាសិទ្ធិមនុស្សនិងលទ្ធិប្រជាធិបតេយ្យអាចមិនត្រូវបានលើកឡើងច្រើនពេកនោះទេក្នុងកិច្ចប្រជុំកំពូលនេះទេ ដោយសារសហរដ្ឋអាមេរិកត្រូវគេមើលឃើញថានឹងផ្តោតការយកចិត្តទុកដាក់រឿងផលប្រយោជន៍ភូមិសាស្ត្រនយោបាយ និង សេដ្ឋកិច្ចជាអាទិភាព។ តែអ្នកនាំពាក្យសេតវិមាន លោកស្រី Jen Psaki បង្ហាញឱ្យដឹងពីការយកចិត្តទុកដាក់ពីបញ្ហាសិទ្ធមនុស្សរបស់លោកប្រធានាធិបតី Joe Biden ពេលលោកជួបជាមួយមេដឹកនាំទាំងឡាយដែលលោក នឹងបានជួបសន្ទនាជាមួយ។ លោកស្រីមានប្រសាសន៍ឆ្លើយតបនឹងសំណួររបស់អ្នកឆ្លើយឆ្លងព័ត៌មានវីអូអេប្រចាំសេតវិមានតាមខ្លឹមសារដើមថា៖ «ខ្ញុំអាចនិយាយបានថាលោកប្រធានាធិបតី មិនដែល មិននិយាយលើកឡើងពីក្តីបារម្ភអំពីបញ្ហាសិទ្ធិមនុស្ស នៅពេលលោកធ្វើកិច្ចសន្ទនាជាមួយមេដឹកនាំនានាដែលមានជាប់ទាក់ទងនឹងរឿងសិទ្ធិមនុស្សនេះទេ»។ លោកស្រី បានអះអាងបន្ថែមថា នេះគឺជាកិច្ចប្រជុំអាស៊ាន ដែលមេដឹកនាំអាស៊ានទាំងអស់ត្រូវបានអញ្ជើញ មិនមានការទាត់ចោលសមាជិកណាមួយទេ ហើយក៏មិនមែនជាទស្សនកិច្ច[ទ្វេភាគី]ផ្លូវរដ្ឋ ក្នុងពេលជាមួយគ្នានឹងកិច្ចប្រជុំកំពូលពិសេសអាមេរិក-អាស៊ាននេះដែរ។ លោកស្រីបានបញ្ជាក់ទៀតថា៖ «កិច្ចប្រជុំនេះជាឱកាសមួយដើម្បីពិភាក្សាជាមួយមេដឹកនាំក្នុងតំបន់ទៅលើប្រធានបទដែលយើងត្រូវធ្វើកិច្ចការជាមួយគ្នាដើម្បីដោះស្រាយបញ្ហាជំងឺកូវីដ ឬ បញ្ហាកំណើនសេដ្ឋកិច្ច ឬ បញ្ហាសន្តិសុខក្នុងតំបន់។ ហើយទាំងនេះជាអ្វីពិតប្រាកដដែលយើងត្រូវផ្តោតទៅលើ»។ ក្រុមអ្នកវិភាគស្ថានការណ៍តំបន់រួមទាំងលោក បណ្ឌិត ឈាង វណ្ណារិទ្ធប្រធានប្រតិបត្តិនៃវិទ្យាស្ថានចក្ខុវិស័យអាស៊ី បាននិយាយថារឿងរ៉ាវស្មុគស្មាញជាច្រើនទាំងនេះ អាចនឹងមានភាពតានតឹងក្នុងការរកការព្រមព្រៀងពីអាស៊ានដែលមានជំហរមិនស្របគ្នា។ លោកបានបន្តថា សេចក្តីថ្លែងការណ៍បញ្ចប់កិច្ចប្រជុំអាមេរិក-អាស៊ានអាចនឹងមិនត្រូវបានដាក់បញ្ចូលទាំងអស់បានទេ។ លោកទទូចឱ្យមានការពិភាក្សាត្រង់ទៅត្រង់មកដើម្បីជាដំណោះស្រាយបញ្ហា។ បើតាមការឱ្យដឹងរបស់បណ្តាញព័ត៌មានម៉ាឡេស៊ី The Star បានដកស្រង់សម្តីលោករដ្ឋមន្ត្រីការបរទេសម៉ាឡេស៊ី Saifuddin Abdullahមកបញ្ជាក់ថា ក្រុមរដ្ឋមន្ត្រីការបរទេសអាស៊ាននឹងជួបប្រជុំក្រៅផ្លូវការនៅថ្ងៃទី១១ ខែឧសភា នៅមុនពេលកិច្ចប្រជុំកំពូលអាមេរិក-អាស៊ានចាប់ផ្តើមធ្វើនៅថ្ងៃទី១២-១៣ ដើម្បីពិភាក្សាអំពីបញ្ហាវិបត្តិភូមាក្រោយរដ្ឋប្រហាររដ្ឋាភិបាលស៊ីវិលរបស់លោកស្រី Aung San Suu Kyi។ នៅក្នុងដំណើរមកកាន់រដ្ឋធានីវ៉ាស៊ីនតោនលើកនេះ លោក ហ៊ុន សែន នឹងធ្វើជាសហប្រធាននៃកិច្ចប្រជុំកំពូលពិសេសអាមេរិក-អាស៊ាន (US-ASEAN Special Summit) ដើម្បីរំឭកខួបអនុស្សាវរីយ៍លើកទី៤៥នៃទំនាក់ទំនងដៃគូសន្ទនាអាមេរិក-អាស៊ាន ដែលនឹងធ្វើឡើងនៅថ្ងៃទី១២ និងទី១៣ ខែឧសភា ឆ្នាំ២០២២។ នេះបើតាមសេចក្តីប្រកាសរបស់ក្រសួងការបរទេសកម្ពុជា ចេញផ្សាយនៅថ្ងៃអង្គារនេះ។ លោក ហ៊ុន សែន និងមេដឹកនាំអាស៊ានផ្សេងទៀតនឹងត្រូវទទួលជួបស្វាគមន៍ដោយសមាជិកសភាអាមេរិកពីគណបក្សទាំងពីរ គឺគណបក្សសាធារណរដ្ឋ និងគណបក្សប្រជាធិបតេយ្យ ដែលនឹងរៀបចំទទួលដោយអ្នកស្រី Nancy Pelosi (ណាន់ស៊ី ភេឡូស៊ី) ប្រធានរដ្ឋសភាអាមេរិក នៅវិមានសភាសហរដ្ឋអាមេរិក (US Capitol) ហើយនិងត្រូវជួបស្វាគមន៍ដោយលោក Joe Biden (ចូ បៃដិន) នៅសេតវិមានក្នុងពិធីថតរូប និង ទទួលទានអាហារពេលល្ងាចជាមួយមេដឹកនាំអាស៊ានផ្សេងទៀតដែលរៀបចំទទួលដោយលោក Biden ផងដែរ។ ក្នុងដំណើរទស្សនកិច្ចនោះ មេដឹកនាំអាស៊ានក៏នឹងត្រូវជួបទទួលស្វាគមន៍ដោយអនុប្រធានាធិបតីអាមេរិក អ្នកស្រី Kamala Harris (កាម៉ាឡា ហារីស) ផងដែរ ដោយមានសម័យប្រជុំពេញអង្គជាមួយបណ្តារដ្ឋមន្រ្តីស្តីពីបញ្ហាវិធានការអាកាសធាតុ ថាមពលស្អាត និងហេដ្ឋារចនាសម្ព័ន្ធប្រកបដោយចីរភាព។ នេះបើតាមសេចក្តីប្រកាសព័ត៌មាន។ ក្រសួងការបរទេសកម្ពុជាបញ្ជាក់ក្នុងសេចក្តីប្រកាសថា៖ «ការពិភាក្សាផ្លាស់ប្តូរទស្សនៈគ្នាអំពីបញ្ហាតំបន់ និងអន្តរជាតិ និងការនាំភាពជាដៃគូអាស៊ានសហរដ្ឋអាមេរិកទៅកាន់កម្រិតមួយទៀតជាប្រធានបទដ៏សំខាន់នៃកិច្ចប្រជុំកំពូលនេះ»។ លោក ស្រ៊ី ថាមរ៉ុង រដ្ឋមន្ត្រី ប្រតិភូអមនាយករដ្ឋមន្ត្រី ថ្លែងប្រាប់អ្នកសារព័ត៌មានមុនចេញដំណើរថានឹងមិនមានជំនួបទ្វេភាគីរវាងលោក ហ៊ុន សែន និងប្រធានាធិបតីអាមេរិក ដាច់ដោយឡែកឡើយ។ លោក ហ៊ុន សែន ក៏នឹងជួបសំណេះសំណាលជាមួយប្រជាពលរដ្ឋខ្មែរដែលរស់នៅអាមេរិក និងកាណាដាជាច្រើននាក់ផងដែរ។ បើតាមគម្រោង លោកនាយករដ្ឋមន្រ្តី ហ៊ុន សែន នឹងដឹកនាំគណៈប្រតិភូវិលត្រឡប់មកកម្ពុជាវិញ នៅថ្ងៃអាទិត្យ ទី១៥ ខែឧសភា ឆ្នាំ២០២២៕